
ACTA SEDIS 


COMMENTARIUM OFFICIALE 


ACTA PII PP. X 


MOTU PROPRIO. 


DE SANCTUARIO S. MARIAE AD RUPES AD VALLEM SUPPENTONIAM. 


Quo pietatis studium in Cristifidelium animis impensius 
excitarent Sanctorumque cultum omni ope proveherent, consue- 
verunt Romani Pontifices decessores Nostri perhonorificis nomi- 
nibus, privilegiis gratiisque ea loca sacra vel templa augere, 
quae non minus christiani populi celebritate quam vetustate 
praestarent; nec Nos praetermisimus, postquam ad supremi 
Apostolatus cathedram evecti sumus, quin eorumdem, cum per 
occasionem liceret, vestigia persequeremur. 

Iis sane locis merito adnumeratur sanctae Mariae ad Ru- 
pes Sanctuarium, in media situm immani rupe quae valli Sup- 
pentoniae impendet, prope sancti Eliae Castrum e Nepesina 
dioecesi. Eam vallem, historia teste, patriarchae Benedicti filii, 
iam a saeculo VI, incoluerunt, inque iis, praecipua memoria 
digni, sanctus Anastasius septemque eius socii, de quibus san- 
ctus Gregorius Magnus, Dialogorum lib. I., refert vocem ex 
alto demissam eos de imminente obitu praemonuisse et ad coe- 
lum vocasse. Antrum vero, ubi dulcissima Virginis imago emi- 
nebat, ut fidem pietatemque suam corroborarent confirmarent- . 
que, sancti ii viri adire frequenter; procedente tempore, ea 
praesertim de causa quod fama nuntiasset magnam ibidem, 
implorata Virginis ope, vim prodigiorum edi, illuc e finitimis 
remotisque dioecesibus confluere permulti, cogitatione ferri de- 
siderioque ceteri, quos peregrinari rerum temporumque condi- 
cio prohibuisset; qui, ad Virginis aram, impetrati beneficii com- 
Acta, vol. IV, n. 16. — 31-8-912. 41 


ak 
Nee 


554 Acta Apostolicae Sedis. - Commentarium Officiale. 


potes facti essent, aliquod grati animi signum asperis parietibus 
affigere. Cognitum aeque est, sanctum Iosephum Benedictum 
Labre, simul ac Romae consedit, eo, religionis causa, stato quo- 
que tempore, iter pedibus facere consuevisse: quo valde fami- 
liari, eodemque magistro pietatis, usus esse traditur Iosephus 
Andreas Rodius, eius solitudinis incola. Hunc profecto placet 
singulariter commemorare, siquidem id aggressus est, quod ma- 
ximam moveat omnibus admirationem; cum enim de superiore 
loco ad sacram cryptam aditus deesset, tofaceam rupem fabrili 
scalpro effodit, in eaque commodos centum et quadraginta gra- 
dus amplissimumque fornicem per se insculpsit, cotidiana in 
eam rem opera annos collata quattuordecim. Tantum pietas 
erga Virginem apud hominem potuit; cui autem contigit, ne 
omni in terris praemio careret, ut eius corpus ad beatae Mariae 
pedes conderetur. 

Nec populi ardor in praesens tempus deferbuit; quin immo, 
cum cuivis hodie liceat eo loco culpas poenitentia expiare et 
ad sacram synaxim accedere, multitudo hominum ingens, prae- 
sertim mense maio et septembri, undique ad Sanctuarium con- 
currunt. 

Iam vero fel. rec. decessor Noster Leo XIII, cum sedulo 
secum ipse perpendisset qua ratione eius Sanctuarii sacrarum- 
que aedium continentium procurationi aptius consuleret simul- 
que popularium regionis illius fidem tueretur, chirographo suo 
id procurationis munus Franciscalis Ordinis sodalibus commi- 
sit, deque iis duos elegit, qui mandata conficerent: Gregorium 
Ianknecht, tum Minoriticae provinciae S. Crucis in Saxonia 
ministrum, et Iosephum Bernardum Doebbing, eiusdem provin- 
ciae sodalem. Hunc vero cum postea Pontifex dioecesibus Nepe- 
sinae et Sutrinae episcopum merito praefecisset, aperte ac 
palam professus est plurimum se confidere, futurum, ut ex 
aucto B. Virginis ad Rupes cultu, commoda ac utilitates non 
mediocres in utramque dioecesim profluerent. Nec officio suo 
Franciscales viri, quos memoravimus, defuerunt; eorum enim 
sollertia industriaque factum est, ut loco sacro multum fortu- 
nae ac dignitatis accesserit, eodemque nihil sibi pretiosius esse 
clerus populusque habeat persuasissimum. Id autem omnibus 
gaudii cumulum attulit, quod, decreto Ordinis Canonicorum 
Basilicae Vaticanae, sacerrimo Virginis simulacro diadema ex 
auro gemmisque est impositum. 

Ut vero, in hisce rerum asperitatibus, operis tam feliciter 
coepti firmitati prospiceremus, per chirographum Nostrum, 
die xxXIV mensis iunii, hoc anno datum, decrevimus aedes 
omnes continentesque locos in dicionem et potestatem cedere 
apostolicae Sedis: custodiam vero procurationemque Franci- 
scalibus sodalibus provinciae S. Crucis in Saxonia in perpetuum 
demandavimus, ea lege, ut eius minister, ad eamdem procura- 
tionem quod attinet, apostolicae Sedis vice fungeretur. 

Nunc denique, ut operi fastigium imponamus, Sanctua- 
rium S. Mariae ad Rupes et reliquas sacras aedes, quae in illius 
veluti corpore inhaerent, volumus peculiari dilectionis Nostrae 
testimonio honestare. Itaque, quod religioni et B. Virginis 
cultui bene vertat, Motu proprio, ex certa scientia et matura 
deliberatione Nostra, deque apostolicae potestatis plenitudine, 
Sanctuarium S. Mariae ad Rupes in Basilicam minorem erigi- 
mus erectumque esse declaramus, omnibus honoribus, iuribus, 
privilegiis eidem tributis, quae sunt Basilicarum minorum pro- 
pria. Volumus autem ac iubemus, omnia quae litteris hisce No- 
stris statuimus ac declaramus, rata et firma uti sunt, ita in 
posterum esse, irritumque et inane futurum decernimus quid- 
quid super his a quopiam contigerit attentari, contrariis qui- 
buscumque non obstantibus. | 

Datum Romae apud sanctum Petrum die xv mensis augu- 
sti, festo Assumptionis B. Mariae Virginis, anno Mcmxu, ponti- 
ficatus Nostri decimo. 


PIUS PP. X. 


LITTERAE APOSTOLICAE. 
I. 


COMMITTITUR EPISCOPO RITUS RUTHENI ADSISTENTIA SPIRITUALIS RUTHENORUM 
IN CANADENSI REGIONE COMMORANTIUM. 


PIUS PP. X. 


Ad perpetuam rei memoriam. — Officium supremi Apostolatus 
Nobis divinitus commissi, id ante omnia postulat, ut-ea sedulo studio 
decernamus quae catholico nomini provehendo, aeternaeque fidelium 
saluti in universo terrarum orbe procurandae, bene, prospere ac feliciter 

eveniant. Quare in omnes ipsius orbis partes, Nos ex hac Principis 
Apostolorum Cathedra, tamquam e sublimi specula, mentis Nostrae 
oculos convertimus, et quae Fidei propagationi vel rei Sacrae procura- 
tioni magis opportuna videantur, nulla interposita mora, ad exitum 
perducere maturamus. Hoc moti consilio, cum, percrescentibus in dies 
Rutheni ritus fidelibus in regione Canadensi, venerabiles fratres Archiepi- 
scopi et Episcopi illius regionis, admirabili zelo de eorum salute solliciti, 
eorumdem spirituali adsistentiae propter ritus et disciplinae diversitatem, 
sufficienter et adaequate providere non possint, quumque propterea Nos 
enixis precibus rogaverint ut huic iacturae opportunam medelam afferre 
dignemur, Nos, auditis VV. FF. NN. S. R. E. Cardd. Congregationi prae- 
positis de Fide Propaganda pro negotiis Rituum Orientalium, omnibusque 
rei momentis diligentissime perpensis, spiritualem fidelium Ruthenorum 
in Canadensi regione degentium adsistentiam, Episcopo Rutheni ritus 
demandandam esse existimavimus. Quae cum ita sint, apostolica Nostra 
auctoritate, praesentium vi, perpetuumque in modum, Motu proprio 
deque certa scientia et matura deliberatione Nostris, fidelium Ruthe- 
norum in Canadensi regione nunc et in posterum degentium spiritualem 
adsistentiam, Rutheni ritus Episcopo committimus; ea tamen servata 
lege: I. Ut Episcopus Ruthenus plenam iurisdictionem personalem exer- 
ceat in omnes fideles Rutheni ritus in praedicta regione commorantes, 
sub dependentia dumtaxat venerabilis fratris Apostolici Delegati. II. Ut 
ipse Episcopus Ruthenus residentiam suam ordinariam in urbe « Win- 
nipeg » sibi constituat. Haec concedimus decernentes praesentes Literas 
firmas, validas, atque efficaces iugiter extare ac manere, suosque plenos 
atque integros effectus sortiri atque obtinere, et Rutheni ritus fidelibus 
nunc et in posterum in Canadensi regione degentibus plenissime suf- 
fragari; sicque rite iudicandum esse ac definiendum, irritumque et inane 
fieri, si secus super his a quovis, auctoritate qualibet, scienter sive 
ignoranter attentari contigerit. Non obstantibus Nostra et Cancellariae 
apostolicae regula de iure quaesito non tollendo, aliisque Constitutio- 
nibus et Ordinationibus apostolicis, etiam speciali atque individua 
mentione ac derogatione dignis, ceterisque omnibus in contrarium facien- 
tibus quibuscumque. 

Datum Romae apud sanctum Petrum, sub annulo Piscatoris, die 
xv iulii mcmxu, Pontificatus Nostri anno nono. 


R. Carp. Merry DEL VAL, 
L. HS. a Secretis Status. 

PROTOMONASTERIUM SANCTAE CLARAE ASSISIENSIS PECULIARIBUS AUGETUR 
PRIVILEGIIs. 
PIUS PP. X. 


Ad perpetuam rei memoriam. - Quamquam, septimo exeunte saeculo 
a felicibus primordiis franciscalis Ordinis secundi, quem piae record. 
decessor Noster Urbanus IV sanctae Clarae appellavit, ‘ monialium Cla- 
rissarum coenobiis iam nonnihil gratiae impertivimus, nolumus tamen 
saecularia sollemnia praeterire, quin erga Seraphicam virginem, Fran- 
cisci sancti primogenitam filiam merito nuncupatam, luculentius pietatis 
Nostrae edamus testimonium. Peropportunuin sane erit, quo tempore a 
christianae legis professione tam multi desciscunt, catholicos ad memo- 
riam excitare sanctimoniae praeclarissimae virginis, cuius excellentia 
virtutum ita serioribus eluxit aetatibus ut, qui perfectissimam vitae 
rationem sequi contendunt, iis sit eadem exemplo quam maxime pro- 
futura. 

Imaginem vero huius virginum magistrae, qua franciscalis Ordo 
iure gloriatur, suavissimis expressit verbis, quae Nostra facimus, fel. rec. 
decessor Noster Alexander IV. ? « Clara claris praeclara meritis, magnae 
« in coelo claritate gloriae ac in terra miraculorum sublimium clare claret. 
« Clarae huius arcta et alta religio hic coruscat: huius sursum aeterni 
« praemii radiat magnitudo; huiusque virtutis magnifica mortalibus illu- 
« cescunt. Huic Clarae intitubatum hic fuit summae privilegium pauper- 
« tatis: huic in excelso rependitur inaestimabilis copia thesaurorum; huic 
«a catholicis plena devotio et honoris cumulus exhibetur. Hane Claram 
« sua fulgida hic insignierunt opera; hanc Claram in alto divinae lucis 
« clarificat plenitudo; hance christianis populis prodigiorum eius insignia 
« stupenda declarant. O Clara multimode titulis praedita claritatis! Ante 
« conversionem tuam utique clara; in conversione clarior; in claustrali 
« conversatione praeclara, et post decursum vitae praesentis spatium cla- 
« rissima illuxisti! 

« Ab hac Clara clarum exempli speculum huic saeculo prodiit; ab 
« hac inter amoenitates coelestes suave lilium virginitatis offertur; ab hac 
«in terris manifesta subventionum remedia sentiuntur. O admiranda 


1 Litt. Beata Clara, 18 oct. 1263. 
* Bulla Clara claris, 19 oct., al. 26 sept. 1255. 

« Clarae beatae claritas, quae quanto studiosius per singula quaeritur, 
« tanto splendidior in singulis invenitur! Emicuit haec, inquam, in hoc 
« saeculo; in religione praefulsit; in domo illuxit ut radius, in claustro 
«coruscavit ut fulgor. Emicuit in vita; post mortem radiat; claruit in 
« terra; in coelo relucet. O quanta huius vehementia luminis et quam 
« vehemens istius illuminatio claritatis! Manebat quidem haec lux secretis 
« inclusa claustralibus et foris micantes radios emittebat; colligebatur in 
« arcto coenobio et in amplo saeculo spargebatur, servabatur integra et 
«extra manabat. Latebat namque Clara, sed eius vita patebat; silebat 
« Clara, sed sua fama clamabat; celabatur in cella, et in urbibus nosce- 
« batur. Nec mirum, quia lucerna tam accensa, tam lucens, abscondi non 
« poterat, quin splenderet, et clarum in domo Domini daret lumen. Nec 
« recondi poterat vas tot aromatum, quin flagraret et suavi odore domi- 
« nicam aspergeret mansionem ; imo cum in angusto solitudinis reclusorio 
« alabastrum sui corporis haec dure contereret, tota omnino Ecclesiae 
« aula sanctitatis eius odoribus replebatur ». 

Subiicit haec deinde memoratus Pontifex: « Hanc postmodum reli- 
« gionem mater eius, Hortulana nomine, piis intenta operibus, ipsius natae 
« sequendo vestigia devote suscepit; in qua demum haec optima Hortu- 
« lana, quae in horto Dominico protulit talem plantam, conclusit feliciter 
« dies suos... Haec utique fuit arbor procera et eminens, longis distincta 
« ramis, quae in agro Ecclesiae dulcem fructum religionis attulit; et ad 
« cuius delectabilem umbram, sub illius amoenitate fructum huiusmodi 
« libaturae, cucurrerunt undique multae alumnae fidei et concurrunt. Haec 
« fuit nova mulier vallis Spoletanae, quae novum aquae vitalis fontem ad 
« refectionem animarum et commodum propinavit; qui iam per diversos 
« rivulos, in territorium Ecclesiae derivatus, plantaria religionis infundit. 

« Haec fuit altum sanctitatis candelabrum vehementer in taberna- 
« culo Domini rutilans; ad cuius ingentem splendorem plurimae prope- 
« rant, suas de illius lumine lampades accendentes. Haec profecto in arvo 
« fidei plantavit et coluit vineam paupertatis, de qua fructus salutis pin- 
« gues et divites colliguntur. Haec in praedio Ecclesiae humilitatis hortum 
« constituit, multiplici rerum consertum inopia, in quo magna virtutum 
« copia reperitur. Haec in religionis districtu arcem arctae abstinentiae 
« fabricavit, in qua larga spiritualis alimoniae refectio ministratur. Haec 
« fuit pauperum Primiceria, Ducissa humilium, Magistra continentium et 
« poenitentium Abbatissa. 

« Haec suum Monasterium creditamque in illo sibi familiam solli- 
« cite ac prudenter in timore et servitio Domini et plena Ordinis obser- 
« vantia gubernavit, vigil in cura, in ministerio studiosa, in exhortatione 

« attenta, diligens in admonitione, in correctione moderata, temperata in 
« praeceptis, in compassione praestabilis, discreta in silentio, in sermone 
« matura et consulta in cunctis ad perfectum regimen opportunis, volens 
« magis famulari quam dominari, et honorare potius quam honore 
« sustolli. 

« Huius vita erat aliis eruditio et doctrina; in hoc libro vitae cete- 
«rae vivendi regulam didicerunt; in hoc vitae speculo reliquae vitae 
« semitas inspexere. Corpore namque sistebat in terra, sed animo ver- 
« sabatur in coelo: humilitatis vasculum, armarium castitatis, caritatis 
« ardor, dulcor benignitatis, patientiae robur, nexus pacis et familiari- 
« tatis communio: mitis in verbo, lenis in facto et in omnibus amabilis 
« et accepta ». 

Ex quo idem recte colligit ac cogit: « Gaudeat itaque Mater Ecclesia, 
« quod talem genuit et educavit filiam, quae tamquam virtutum foecunda 
« parens multas religionis alumnas suis produxit exemplis; et ad per- 
« fectum Christi servitium pleno magisterio informavit. Laetetur et devota 
« turba fidelium, quod Rex coelorum et Dominus sororem ipsorum et 
« sociam, quam sponsam sibi elegerat, ad suum praecelsum et praeclarum 
« palatium cum gloria introduxit. Nam et Sanctorum congaudent agmina, 
« quod in superna eorum patria novellae regalis sponsae nuptiae cele- 
« brantur ». 4 | 

Quod si Franciscum sanctum moniales quae Ordinis secundi regu- 
lam profitentur quocumque vocentur nomine atque utantur vitae insti- 
tuto, auctorem suum patremque legiferum habuisse se gestiunt, at Clara 
vere earum mater est, quippe ea, simu! cum Assisiensi Patriarcha, sui 
Ordinis constituendi fundamenta iecit; quod idem Urbanus IV verbis, 
quae sequuntur, commemorat: « Beata Clara, virtute clarens et nomine, 
« gratiae divinae inspiratione praeventa et almi Christi Confessoris beati 
« Francisci exemplis laudabilibus informata ac salutaribus instituta doctri- 
« nis, ut se mundam Domino conservaret, mundi huius contemptis opibus 
« operibusque vitatis, religiose vivere sapienter elegit; et habitu sacrae 
« religionis assumpto, arctam viam mandatorum Domini, quae gradientes 
«in ipsa ducit ad vitam, dilatato corde cucurrit; hanc petram Christus 
« lapidem esse voluit in vestri Ordinis structura primariam. In ipsa evi- 
« denter ostendit, quod in huius structura sibi complacuit; eam siquidem 
« sanctitatis erexit in titulum, ut quae munditia vitae claruit, celebri- 
« tate clareret; ac eumdem vestrum Ordinem, qui sanctum et laudabile 
«sumpsit in eius persona principium, ipsius quasi constituentis sic 


* Bulla Clara claris, 19 oct., al. 26 sept. 1255. 

«sapienter approbatae patronae merita venerabilem venerandamque 
« probarent. » ! 

Compertum profecto habemus, Clarae filias omne genus ea inter se 
caritate coniungi, ut demisso animo charismata meliora aemulentur, 
nedum maiorem suae quaeque disciplinae austeritatem iactent. Ne Nos 
quidem latet, tum eas quae episcopis proxime subsunt, tum alias omnes 
quae alicuius e tribus Minoriticis familiis iurisdictione continentur, in 
praesidibus suis Vicarium ipsum lIesu Christi et seraphicum Patrem 
agnoscere ac vereri; placet tamen, quod sodales franciscalis Ordinis 
prioris universos hortati aliquando sumus, idem eas peramanter hor- 
tari: « Quod si inter fratres Minores ullum legitimae praestantiae discri- 
«men agnosci debet, illud non in eo ponendum est quod alius de alia 
« familia sit, qua quidem re omnes eos pares esse diximus; sed in hoc, 
« quod alius alio melius et iudiciis et dictis et factis caritatem frater- 
«nam erga sodales, ceterarum praesertim familiarum, custodiat; atque 
«alius alio perfectius Regulae seraphicae, pro suae familiae Constitu- 
« tionibus, praescripta servet ». * 

Omnes igitur Clarae sanctissimae filias hoc unum studere oportet, 
ut eius vestigia magno opere persequantur; in primis vero animi demis- 
sionem patientiamque praeferant, evangelicam sectentur paupertatem, 
divinaeque se totas providentiae committant. Id autem facile assequen- 
tur, si seraphici Doctoris, Bonaventurae sancti, exhortationem saepius 
secum ipsae recolant. « Sitis ergo, o famulae Dei, o ancillae Christi, 
« humiles, ita ut numquam superbiam in cordibus vestris dominari per- 
« mittatis, quia magistrum habuistis humilem, scilicet Dominum nostrum 
« Ilesum Christum, et quia magistram habuistis humilem, scilicet Vir- 
« ginem Mariam, reginam omnium. Sitis humiles, quia patrem habui- 
« stis humilem, scilicet beatum Franciscum; sitis humiles, quia matrem 
« habuistis humilem, scilicet beatam Claram, humilitatis exemplar. Sic 
« tamen sitis humiles, ut testis humilitatis vestrae sit patientia. Virtus 
«enim humilitatis per patientiam perficitur, neque est vera humilitas 
« cui non est adiuncta patientia. 

« Quaerat divitias paganus, qui sine Deo vivit; quaerat divitias 
« Iudaeus, qui terrenas promissiones accepit; sed tu, virgo Christi, tu 
« ancilla Domini, qua mente quaeris divitias cum paupertatem voveris, 
« cum inter pauperes Iesu Christi vivas, cum pauperis patris Francisci 
« velis esse filia, cum pauperis matris Clarae promiseris esse imitatrix... 


1 Litt. Beata Clara, 18 oct. 1263. 
* Litt. Septimo iam pleno, 4 oct. 1909. 

« Scio quod ita sit, quod quanto ferventiores professae paupertatis fue- 
« ritis amatrices, quanto perfectiores evangelicae paupertatis fueritis imi- 
« tatrices, tanto magis bonis omnibus tam temporalibus quam spiritualibus 
« abundabitis. Si autem ad contrarium vos converteritis, si paupertatem 
« quam professae estis, contempseritis; omnium bonorum tam tempora- 
«lium quam spiritualium egentes eritis... Si igitur inter Iudaeos duros 
« et incredulos pascebat Dominus discipulos suos sine omni sollicitudine, 
« quid mirum, si pascat Fratres Minores eiusdem perfectionis professores; 
« quid mirum, si pascat pauperes Sorores, paupertatis evangelicae imita- 
« trices, inter populos christianos et fideles? Omnem itaque sollicitudinem 
« vestram proiicite in eum, quoniam ipsi cura est de vobis ». ! 

Dolendum sane, tot tantisque affici moniales Clarissas incommodis 
rerumque tam gravi egestate premi, quam quae maxime, postquam per 
leges nefarias sunt de fortunis omnibus deturbatae; at si eiusmodi cala- 
mitatem erunt forti animo perpessae et ad Deum, omnis auctorem solacii, 
cotidianas molestias retulerint, fieri non poterit quin sanctam hauriant 
e seraphica paupertate iucunditatem. Quas vero preces memoratus sera- 
phicus Doctor pro iis, earumque nomine, effunderet, easdem ipsae ite- 
rare ne neglegant: « O dives in omnes, 0 bone Domine Iesu, quis potest 
« digne verbo exprimere, corde percipere, manu scribere illam coelestem 
« gloriam, quam tuis pauperibus te daturum promisisti? Ipsi enim pau- 
« pertate voluntaria merentur gloriae Conditoris assistere, ipsi merentur 
« intrare in potentias Domini, in illa aeterna tabernacula, in illas luci- 
« dissimas mansiones. Ipsi merentur fieri cives illius civitatis cuius 
« artifex et conditor est Deus. Tu enim ore tuo benedicto promisisti 
« eis, dicens: Beati pauperes spiritu, quoniam ipsorum est regnum coelo- 
«rum. Non aliud est, Domine Tesu Christe, regnum coelorum quam 
« tu ipse, qui es Rex regum et Dominus dominantium. Te ipsum dabis 
«eis in proemium, in mercedem et in gaudium. Ipsi te fruentur, de te 
« gaudebunt, de te satiabuntur. Edent enim pauperes et saturabuntur 
« et laudabunt Dominum qui requirunt eum, vivent corda eorum in sae- 
« culum saeculi. Amen ». * 

Nemo unus ignorat Claram virginem, tamquam in sancta palaestra, 
mirum in modum cunctas exercuisse virtutes in Damiani sancti coenobio, 
prope Assisii urbem, illudque haberi ut Ordinis incunabula, perinde ac 
sanctae Mariae de Portiuncula venerabile sacellum. Eo enim loco vitam 
duos et quadraginta annos traduxit; ad Sponsi coelestis amplexus inde 


1 Op. De perfectione vitae ad Sorores, c. 2 et 3. 
2 Ibidem, c. 3. 

evolavit; ibidem suavissimus eius odor virtutum afflatur adhuc. Eo 
sacrum seraphici Patris corpus esse delatum, ut Assisiensi virgini, dile- 
ctisque filiabus, eiusdem colendi copia fieret, hisce verbis Bonaventura 
sanctus enarrat: « Fratres autem et filii, qui vocati fuerunt ad transitum 
« Patris, cum omni multitudine populorum noctem illam in qua Christi 
« almus confessor decessit, sic divinis laudibus dedicarunt, ut non defun- 
« ctorum exequiae, sed Angelorum excubiae viderentur. Mane vero facto, 
« turbae quae convenerant, acceptis arborum ramis et cereorum multi- 
« plicatis luminibus, cum hymnis et canticis sacrum corpus ad civitatem 
« Assisii detulerunt. Transeuntes quoque per ecclesiam sancti Damiani, 
« in qua virgo illa nobilis Clara, nunc gloriosa in coelis, tunc inclusa cum 
« virginibus morabatur, ibique aliquantulum subsistentes, sacrum corpus, 
« margaritis coelestibus insignitum, videndum et osculandum sacris illis 
« virginibus obtulerunt ». 4 

Quamobrem e coenobii appellatione plura Ordo secundus mutuatus 
est nomina, quae tum veteres franciscalium rerum scriptores, tum non- 
nulli e Pontificibus maximis haud semel usurparunt; ea sunt: Ordo 
sancti Damiani, Ordo Dominarum de sancto Damiano de Assisio, Pau- 
peres moniales inclusae Ordinis sancti Damiani Assisinatis, Damianitae. 

Pari autem dignitate praestabile est, quin etiam eo maiore, quod 
sacras Assisiensis virginis reliquias habet sibi commendatas, templum 
a Clara sancta nuncupatum, quo Ordinis secundi Proto-Monasterium 
translatum est. Disertis id verbis fel. rec. decessor Noster Leo XIII 
illustrat: « Postquam Virgo spectatissima, inclyta virtutibus, Assisiensis 
« Clara corporis soluta vinculis in coelum avolavit, altero nondum elapso 
« anno fel. rec. Alexander IV Anagniae in Hernicis solemni ritu eidem 
« Clarae virgini coelitum honores decrevit. Idemque Pontifex summus, 
« datis hac de re Episcopis Perusino, Spoletano et Assisiensi litteris, 
« quinto e praedicta solemnitate anno vertente providentissime iussit, 
« huiusce virginis exuvias ab aede Georgii Martyris in templum, ad 
« honorem eiusdem Clarae virginis praefati munificentia Pontificis extru- 
« ctum, transferri. Quanta pietate et cultu, quanto gaudio et consolatione 
« reliquiae dilectissimae Matris suae a Clarensibus Monialibus exceptae 
« sint, mente animoque concipi potest, at verbis exprimi nequit; eaedem- 
« que sacro huic thesauro omni cura, diligentiaque diu advigilarunt ».* 

Tam multarum igitur rerum tantarumque memoria a nobis postu- 
lare videtur, ut ea duo sanctissima templa amplioribus augeamus hono- 


' Legenda S. Franc., c. 4. 
* Litt. Ap. Postquam Virgo, 30 iulii 1880. 

ribus ac gratiis, quae simul extent pietatis in seraphicam Virginem 
Nostrae perenne monumentum ac paternae signum benevolentiae erga 
filias eiusdem universas, quocumque eae nomine notentur, quavis rituum 
coniunctione in divini officii recitatione et in liturgia sacra cum tribus 
franciscalibus familiis devinciantur. Qua in re libenter etiam studioseque 
humillimis postulationibus obsecundamus, quas dilecti filii Pacificus a 
Monza, Victor Maria Sottaz et Pacificus a Seiano, triplicis Minorum 
familiae ministri generales, ad Nos detulerunt, nomine tum ipsi suo, 
tum monialium familiis singulis quoquomodo subditarum. 

Quapropter motu proprio, de apostolicae potestatis plenitudine, 
haec in perpetuum decernimus, concedimus, mandamus. 

I. Ecclesiam Proto-monasterii sanctae Clarae Assisiensis in Basi- 
licam Minorem erigimus ac erectam declaramus, cum omnibus privilegiis 
eiusmodi Basilicis adnexis. 

II. Concedimus ecclesiae Proto-monasterii sanctae Clarae Assi- 
siensis, et ecclesiae sancti Damiani, prope eandem urbem, privilegium 
perpetuo valiturum, vi cuius sacerdotes qui Sacrum facturi sint, tum ad 
sanctae Clarae in hypogaeo seu crypta ubi eiusdem virginis corpus 
colitur, itemque ad altare maius quod cryptae superstat, et ad altare 
adnexae veteris ecclesiae sancti Georgii, tum ad sancti Damiani ad 
altare maius seu praecipuum veteris Clarissarum ecclesiae, itemque ad 
altaria veteris chori sanctae Clarae, eius privati sacelli et cubiculi dor- 
mitorii ubi spiritum Deo reddidit, legere possint missam votivam de 
sancta Clara Assisiensi Virgine et Fundatrice secundi Ordinis franci- 
scalis ad formam concessionis factae sanctae Mariae Angelorum apud 
Assisium Basilicae per Nostras litteras « Perinsignis », datas in forma 
Brevis die 9 mensis februarii anni 1911. 

Confirmamus privilegium amplissimae exemptionis Proto-mona- 
sterio sanctae Clarae a sa. me. Leonis XIII hisce verbis concessum: 
« Assisiense monasterium sanctae Clarae a quavis iurisdictione eximi- 
« mus, ac tenore praesentium exemptum declaramus, illudque et monia- 
« les, aliasque personas omnes eodem in monasterio conviventes, cum 
« omnibus eidem inhaerentibus, perpetuum in modum Nostrae ac suc- 
« cessorum Nostrorum immediatae iurisdictioni subiicimus et subiectum 
« decernimus atque edicimus. Huiusmodi autem iurisdictionem venerabili 
« fratri Nostro Aloisio Cardinali Bilio, episcopo Sabino, uti apud sanctam 
« Sedem Protectori universae Fratrum Minorum sancti Francisci de 
« Observantia familiae, eiusque hoc in munere Cardinalibus successori- 
« bus, perpetuis futuris temporibus, delegamus ». 

* Litt. Ap. Postquam Virgo, 30 iulii 1880. 

Si quando accidat ut memoratum Clarae sanctae Proto-monaste- 
rium Cardinali Protectore careat, ut hodie contingit, eo quod Nobis ipsi, 
singularis benevolentiae causae, eiusmodi protectionem reservavimus, 
Cardinalis Legatus a Pontifice pro tempore existenti eligatur. Quoniam 
vero Cardinalis Legatus non poterit facile ac efficaciter suo munere fungi 
in iis quae frequenter occurrunt, ad Proto-monasterii gubernationem 
quod attinet, decernimus ut posthac habeatur tanqguam Vicarius natus 
Cardinalis Protectoris vel Legati, Minister provincialis seraphicae pro- 
vinciae a sancta Clara, incolumi Ministri generalis iure. Officium vero 
Legati pontificii committimus hisce Nostris litteris dilecto filio Nostro 
Diomedi Cardinali Falconio, titulo sanctae Mariae de Aracoeli. 

Concedimus tandem ad annum, a proximo festo die sanctae Clarae 
computandum, ut in omnibus Ordinis secundi ecclesiis haberi possint 
sollemnes per triduum supplicationes ad persolvendas gratias Deo debitas 
pro felici Ordinis Clarae sanctae institutione, iis tamen quod ad ritum 
spectat servatis, quae respectu earum supplicationum per triduum haben- 
darum praescripta sunt. Quoties autem aliquis conditionibus aut supplica- 
tionibus iisdem interfuerit, toties ei liceat de poenalium dierum numero 
septingentos expungere, semel vero plenariam indulgentiam statutis con- 
ditionibus consequi. Contrariis quibuscumque, etiam specialissima men- 
tione dignis, non obstantibus. 

Datum Romae apud S. Petrum sub annulo Piscatoris, die 1x augu- 
sti mpccccxu, Pontificatus Nostri anno decimo. 


R. Carp. Merry DEL VAL, 
L. # S. a Secretis Status. 


EPISTOLA. 


AD R. P. IOSEPHUM GREDT, ORDINIS SANCTI BENEDSICTI, OB EIUS OPUS DE 
PHILOSOPHIAE ELEMENTIS, BEATISSIMO PATRI REVERENTER OBLATUM. 


Dilecte fili, salutem et apostolicam benedictionem. — Pergrato te 
scito affecisse Nos munere, quum bina obtulisti volumina, quibus Ele- 
menta complexus es Philosophiae Aristotelico-Thomisticae, secundis nuper 
aucta curis. Gratiis quibus ex animo prosequimur hoe tuae pietatis 
officium, gratulationes libenter addimus: perspexisse siquidem in eo 
opere videmur te recte ac lucido ordine universam philosophicam disci- 
plinam sic, duce Aquinate, attigisse, ut quae veterum sapientia tulit 

pleniora effeceris, iis adiiciendis quae recentiorum peperit intelligens 
sapiensque iudicium. 

Quod quidem quanti sit ut adolescentes clerici, quibus in edocendis 
iam diu tua teritur aetas, ex philosophicis institutionibus uberiores per- 
cipiant fructus, aptiusque comparentur ad propugnandam catholicam 
tidem cum ad rerum divinarum notitiam adiecerint animum, nemo est 
qui non videat. 

Testem benevolentiae Nostrae ac divinorum auspicem munerum, 
apostolicam habeas benedictionem, quam tibi, dilecte fili, peramanter 
in Domino impertimus. 

Datum Romae apud S. Petrum, die x augusti mcmx, Pontificatus 
Nostri anno decimo. 


PIUS PP. X. 


S. CONGREGATIO DE RELIGIOSIS 


DECRETUM 


DE POSTULATU IN MONASTERIIS VOTORUM SOLEMNIUM. 


Quo propositum vitae religiosae perpetuo profitendae melius explo- 
retur, et dignitati status religiosi uberius consulatur, imminutis, in quan- 
tum fieri possit, defectionibus, Emi ac Rmi Patres Cardinales sacrae 
Congregationis de Religiosis, in plenariis comitiis ad Vaticanum habitis 
die 2 augusti 1902, sequentia statuerunt, nempe: 

1. Quaelibet Postulans in Monasteriis votorum solemnium et clau- 
surae papalis poterit admitti, sine praevia S. Sedis venia, servatis tamen 
aliis de iure servandis. 

2. Quaelibet Postulans, antequam Novitiatum ingrediatur, probanda 
erit per tempus, et iuxta modum, in propriis cuiusvis Monasterii Con- 
stitutionibus praescriptum. 

3. Si nihil in istis quoad haec statuatur, tunc probatio facienda 
est saltem per sex menses, ita tamen, ut Postulantes, intra septa Mona- 
sterii, probationis causa, admissae, utantur veste modesti coloris, diversa 

ab habitu Ordinis, quem non induant, nisi quando Novitiatum proprie 
dictum inchoaturae sint. 

Facta autem de his omnibus fideli relatione sanctissimo Domino 
nostro Pio Papae X per infrascriptum sacrae Congregationis Secre- 
tarium die 5 augusti 1912, Sanctitas Sua eadem approbare et contirmare 
dignata est. Contrariis non obstantibus quibuscumque. 

Datum Romae, ex Secretaria sacrae Congregationis de Religiosis, 
die 15 augusti 1912. 


Fr. I. C. Carp. Vives, Praefectus. 


L. S. 
+ Donatus, Archiep. Ephesinus, Secretarius. 


S. CONGREGATIO DE PROPAGANDA FIDE 


DECRETUM. 


PRAEFECTURA APOSTOLICA DE NYGATA INSTITUITUR ET SOCIETATI VERBI 
DIVINI « DE STEYL » CONCREDITUR. 


Quo catholica Fides in Imperio Japoniae, martyrum sanguine glo- 
riosissimo, propagari et feliciter confirmari valeat, sollertes illarum regio- 
num Ordinarii praeter alumnos Seminarii Parisiensis pro missionibus 
ad exteros, alios religiosos viros in sui auxilium vocare non destiterunt 
pro multiplicibus evangelizationis, instructionis et christianae caritatis 
operibus instituendis ac apte moderandis. Inter hos, sodales Societatis 
Verbi divini de Steyl, quinque abhinc annos in Japoniam appulsi, tam 
bene de christiano nomine meruerunt, spem optimam uberrimi fructus 
in futurum praebentes, ut, annuentibus Ordinariis, haec S. Congregatio 
de aliqua separata missione ipsis concredenda agi statuerit. 

Quo super negotio cum in generali Conventu habito die 29 supe- 
rioris mensis disceptatum fuerit, Emi ac Rmi sacri huius Consilii Patres 
decreverunt dividendas esse a dioecesi Hacodatensi civiles provincias 
seu ken: Akitaken, Yamagataken, Nygataken, ab archidioecesi vero Tokiensi 
civiles provincias seu ken: Toyamaken, Ishikawaken et Fukuiken, quae 
postrema ex parte quoque dependet a dioecesi Osachensi: ex his inte- 
gris civilibus provinciis seu ken, sublatis iurisdictioni Ordinariorum 

Hacodatensis, Tokiensis et Osachensis, erigendam esse edixerunt, ad 
normam transmissae geographicae chartae, Praefecturam apostolicam a 
civitate Nygata nuncupandam et curis Societatis a Verbo divino de 
Steyl concredendam. Hanc vero eminentissimorum Patrum sententiam 
Sstho Domino nostro Pio div. prov. Papae X a R. P. D. Camillo Lau- 
renti eiusdem S. Congregationis Secretario relatam in audientia diei 
12 insequentis augusti, Sanctitas Sua in omnibus ratam habere et adpro- 
bare dignata est, et praesens sacrae huius Congregationis Decretum fieri 
praecepit. 

Datum Romae, ex aedibus S. Congregationis de Prop. Fide, die 
13 augusti anni 1912. 


Fr. H. M. Carp. Gotti, Praefectus. 


L. S. 
C. Laurenti, Secretarius. 


S. CONGREGATIO RITUUM 


VICARIATUS NYANZAE SEPTENTRIONALIS 
(AFRICAE CENTRALIS). 


DECRETUM BEATIFICATIONIS SEU DECLARATIONIS MARTYRII XXII VENERABI- 
LIUM SERVORUM DEI CAROLI LUANGA, MATHIAE MURUMBA ET SOCIORUM 
VULGO « DE UGANDA » IN ODIUM FIDEI, UTI FERTUR, INTERFECTORUM 


Quum a summo Pontifice Leone XIII f. r. concreditum fuisset 
archiepiscopo Algeriensi S. R. E. Cardinali Carolo Lavigerie munus 
moderandi ac provehendi in interiori Africae parte sacras missiones, 
exinde in ipsa civitate Algeriensi constitutus est coetus missionariorum, 
vulgo Péres Blancs, qui regiones illas apostolicis laboribus sacrorumque 
mysteriorum dispensatione animose peragrarunt ac peragrant. Huiusce 
ministerii fructus selectaeque primitiae in Missione seu Vicariatu Nyanzae 
septentrionalis, speciatim in regno Ugandae praecipue patuere per vigin- 
tiduos egregios nigritas, fere omnes adolescentes aulicosque regis Mwanga. 
Ipsi enim vix de christiana religione a missionariis instructi et bapti- 
zati, spretis mundi divitiis ac oblectamentis, summisque cruciatibus et 
suppliciis superatis, pro Christi fide tuenda eiusque amore servando sese 
hostiam Deo acceptam ac vitae sacrificium strenue obtulisse feruntur. 

Praestat autem singula horum nigritarum nomina ordinatim recensere 
cum aliquo indicio passionis sub Mwanga Ugandae rege ab an. 1885 ad 
an. 1887.— I. Dionysius Sebuggwao, regis assecla, prior persecutionis 
victima, dum alios christiana religione erudivisse fatetur, lancea ab ipso 
rege confoditur. II. Carolus Luanga, r. a., die 16 nov. 1885 baplizatus, 
post longum ac crudele supplicium, sanctum Dei nomen invocans igne 
consunitur. - III. Bruno Séronkuma, regis miles, die 18 nov. 1885 
baptizatus, verberibus caesus, in supplicio orans crematur. - IV. Mgagga, 
r. a., iuvenis cathecumenus, ab ipso Luanga, saeviente persecutione 
baptizatus, forti hilarique animo se carnifici comburendum offert. 

V. Gonzague Gonza, r. a., die 17 nov. 1885 baptizatus, ob fidem et 
constanliam ipsi tortori admirabilis, lancea traiicitur. VI. Mathias 
Murumba, vir gravis et iudicis officio fungens, nusulmanam antea sectam, 
et protestantium dein institutionem amplexus, demum die 28 maii 1881, 
baptismate suscepto, catholicae religioni adscribitur; quam constanter 
colere ac propagare satagens, immani supplicio interficitur super colle 
de Kampala in Sabarija. - VII. Andreas Kagwa, r. a., adhuc neophitus 
ob merita primus a rege dux renuntiatur, et religionis studio praestans 
plures Christo gignit. Die 3 aprilis 1881 baplizatus, regis administro, seu 
Katikiro, accusatore et iudice, a carnifice amputatum habet caput et 
brachium. - VIII. Noe Maaggali, mitis et pius, die 1 nov. 1885 bapti- 
zatus, ab ipso suo domino Mkovenda, ob timorein regis, christianos per- 
quirentibus traditus, ab ipsis lancea percussus obit. - 1X. losephus Mkasa, 
die 3 aprilis 1831 baptizatus, asseclis regiae domus praefectus, omnibus 
ac ipsi regi acceptus et consiliarius, artificio administratorum accusa- 
torio, die 16 nov. 1885 capite plectitur flammisque consumitur. - X. Pon- 
tianus Mgodwé, r. a., die 18 nov. 1885 baptizatus, in carcere detentus et 
carnifici interroganti num orare sciat, affirmative respondens, ideo 
lancea vulneratus obit die 26 maii 1886 in loco Mugnunu. - XI. Athana- 
sius Badzekuketta, r. a., die 17 nov. 1885 baptizatus, martyrii desiderio 
flagrans, sub ingeminatis ictibus decumbit die 27 maii 1886. - XII. lacobus 
Buzabaliao, r. m., die 18 nov. 1885 baptizatus, pro prosequentibus rogans, 
apud Namungongo die 3 iunii 1886 igni traditur. - XIII. Kizito, r. a,e 
sociis iunior, nobilissimi optimatis filius, eodem die baptizatus et com- 
prebensus, fidem super rogum asserens mortem subit die 3 iunii 1886. 

XIV. Ambrosius Kibuka, r. a., die 17 nov. 1885 baptizatus, in carcerem 
coniectus, fidem coram rege profitens, die 3 iunii 1886 vivus uritur. 

XV. Kyavira, r. a., cathecumenus, eadem die qua a Luanga baptizatur, 
comprehensus et in carcerem detrusus, subsequenti septima die 3 iu- 
nii 1886, in christiana confessione constans aduritur apud Namuyongo. 

XVI. Achilles Kiwanuka, r. a., die 17 novembris 1885 baptizatus, tum 
in carcere tum supra rogum fortis in tide, Namuyongo mortem obit die 
2 iunii 1886. - XVII. Adulphus Rudigo Mkasa, r. a., die 17 nov. 1885 
baptizatus in vinculis et in igne, coram rege fidem profitens, consumitur 
Namuyongo die 3 iunii 1886. XVIII. Mkasa Kilwanvu, r. a., cathecu- 
menus, christianum se esse professus, comprehenditur et comburitur 
Namuyongo die 3 iunii 1886. XIX. Anatolius Kiligawajjo, r. a. die 
17 nov. 1885 baptizatus, honorificum a rege oblatum respuens officium 
et christianae professioni adhaerens, Namuyongo die 3 iunii 1886 igni 
consumendus traditur. XX. Mbaga Tuzindé, r. a., eodem die a Luanga 
baptizatus et cum ipso comprehensus, fidem confitens ictibus percu- 
titur et in ignem immissus, in clivo Namuyongo spiritum Deo reddit 
die 3 iulii 1886. - XXI. Lucas Banabakintu, die 28 maii 1881 baptizatus, 
in christiano nomine tuendo comprehensus ignique damnatus, Namu- 
yongo vitam amittit die 3 iunii 1886. - XXII. loannes Maria Mzée, die 
1 nov. 1885 baptizatus, vitae integer, natu maior, sodalium consiliarius, 
lue grassante admirabilis in aegrotos, quos recreat, instruit et morien- 
tes baptizat. Parco victu aliaque industria, soluto pretio, infantes et 
iuvenes redimere aique erudire studet. Inquisitus ad necem et captus, 
religionis servandae causa, supplicium prompto libentique animo perfert 
circa mensem ianuarium 1887. - Hisce praemissis satis ostenditur causae 
gravitas atque utilitas ad maiorem Dei gloriam fidemque catholicam 
confirmandam et propagandam in Africa centrali; inde ratio inquisi- 
tionis Ordinariae quoad praedictos Dei Servos in Vicariatu Nyanzae 
septentrionalis super fama martyrii eiusque causae. Quibus actis pro- 
cessualibus ad sacram Rituum Congregationem transmissis una cum 
documentis historicis seu litteris Cardinalis C. Lavigerie, archiepiscopi 
Carthaginen. ct Algerien., episcopi Leonis Livinhac, Vicarii apostolici 
Nyanzen., et P. Simeonis Lourdel, missionarii Algerien., quum omnia 
in promptu essent ad quaestionem agendam, instante Riho P. Aloisio 
Burtin, Societatis Missionariorum Algerien. Procuratore generali et Cau- 
sae postulatore, attentisque litteris postulatoriis plurium archiepisco- 
porum, episcoporum, aliorumque Sacrorum Antistitum ex Vicariatibus 
seu Praefecturis apostolicis, necnon Praepositorum generalium Ordinum 
seu Congregatiouum, Etius ac Rmus Diius Cardinalis Dominicus Fer- 
rata eiusdem Causae Ponens seu Relator, in Ordinariis sacrorum Rituum 
Congregationis comitiis subsignata die ad Vaticanum coadunatis, sequens 
dubium discutiendum proposuit: « An signanda sit Commissio Intro- 
« ductionis Causae in casu et ad effectum de quo agitur? ». Et Emi ac 
Rimi Patres Sacris tuendis Ritibus Praepositi, post relationem ipsius 
Acta, vol. IV, n. 16, — 31-8-912, a 

Emi Ponentis, audito voce et scripto R. P. D. Alexandro Verde, sanctae 
Fidei Promotore, omnibus sedulo perpensis rescribendum censuerunt: 
Affirmative, seu signandam esse Commissionem, si Sanctissimo placuerit. 
Die 13 augusti 1912. 

Facta postmodum de his sanctissimo Domino nostro Pio Papae X 
per subscriptum sacrae Rituum Congregationis Secretarium relatione, 
Sanctitas Sua, rescriptum eiusdem sacri Consilii ratum habens, propria 
manu signare dignata est Commissionem Introductionis Causae beatifi 
cationis seu declarationis martyrii vigintiduorum Venerabilium Ser- 
vorum Dei Caroli Luanga, Mathiae Murumba et sociorum, in regno 
Ugandae Africae centralis, in odium fidei, uti fertur, interfectorum. 

Die 14, eisdem mense et anno. 


Fr. Sepastranus Card. Martineuut, S. R. C. Praefectus. 


L. S. 
+ Petrus La Fontaine, Ep. Charystien., Secretarius. 


SIGNATURA APOSTOLICA 


MELEVITANA (Meliten.). 
FUNERUM SEU NULLITATIS SENTENTIAE ROTALIS 


inter Capitulum collegiatae ecclesiae B. Virginis Mariae Immaculatae 
in civitate « Cospicua », actorem, repraesentatum per legitimum pro- 
curatorem Christophorum Astorri, advocatum, et R. D. Iosephum 
Azzopardi, Vicarium Curatum eiusdem Ecclesiae, conventum, reprae- 
sentatum per legitimum procuratorem Vincentium Sacconi, advo- 


catum. 


Pius VII fel. rec. anno 1822 in civitate Cospicua Melevitanae dioe- 
ceseos, Capitulum collegiatae ecclesiae B. Virginis Mariae sine labe 
originali conceptae instituit, ea lege ut eidem Capitulo animarum cura 
habitualis, archipresbytero cura actualis concredita foret. Attamen cum, 
quemadmodum fere semper usuvenit, propter temporum iniquitatem, 
aliquot post annis, praebendae canonicorum dictae collegiatae eccle- 
siae non leve detrimentum passae fuissent; et e contrario, actualem 
animarum curam exercenti archipresbytero ex certis incertisque paroe- 
cialis muneris reditibus, valde pinguis suppeteret census; res ab eo 

statu, in quo Pii VII Bulla constitutae fuerant, passim prolabi coepe- 
runt. Dissidium praeterea inter archipresbyterum et canonicos obortum 
quoad distributiones, maxime vero controversia ab ipso archipresbytero 
promota de iure iubendarum caeremoniarum suo arbitratu (indipen- 
dentemente dal Capitolo), necessitatem adduxerunt supplicandi, ipsis 
dignitatibus et canonicis Capituli etiam expostulantibus, Pio VIII, ut 
pontificia auctoritate consuleret. Qui quidem Capituli precibus benigniter 
obsecundans, per Bullam sub die 25 septembris anni 1830 rem compo- 
suit, atque decrevit « ut cura animarum praedicta, una cum omnibus 
«emolumentis certis et incertis ex illa quomodolibet provenientibus, a 
« praefato archipresbyteratu, postquam illum ex persona tunc existentis 
« archipresbyteri quomodolibet vacare contigisset, perpetuo dismem- 
« brata, cura eadem tam habitualis quam actualis, illiusque liberum 
« exercitium memorato Capitulo concederetur et uniretur, exercenda 
« tamen vel per dignitarios et canonicos per turnum, vel per presby- 
« terum saecularem, Vicarium Curatum nuncupandum, a Capitulo ipso 
« deputandum et ad eius nutum amovibilem, sed ab Ordinario loci 
« prius examinandum et approbandum, cum congrua annua mercede 
«ab ipso Capitulo praefinienda; atque ut omnia emolumenta certa et 
« incerta ab exercitio animarum huiusmodi provenientia, et ab archi- 
« presbyteratu praedicto separanda, inter Capitulares praedictos aequa- 
« liter, comprehenso ipso archipresbytero, nempe in octodecim aequa- 
« les ratas, quomodolibet dividerentur ... ». 

Res Capituli, attentis huius Bullae praescriptionibus, ita videbantur 
iuste et commode pro utraque contendentium parte compositae, ut novis 
controversiis omnis praeclusus fuisset aditus. At quod sperabatur non 
contigit. Novae enim difficultates obstiterunt quominus Bulla Pii VIII 
suum sortiretur effectum. Elapso enim quodam temporis spatio, nego- 
tium amice cum Ordinario compositum, ac deinde de communi partium 
consensu, Sedi apostolicae propositum, Pius IX fel. rec. sua Bulla diei 
primae octobris anni 1850 sancivit atque in perpetuum confirmavit. 
Quoad vero curam animarum actualem, summus Pontifex haec expresse 
edixit: « Scilicet quod firmae remaneant et confirmentur praefatae Lite- 
« rae Pii Papae VIII praedecessoris quoad ea quae unionem respiciunt 
« curae habitualis cum actuali favore praefati Capituli, moderato tamen 
« eius curae exercitio sequentibus legibus: 

« 1. Ut nempe cura actualis, sic unita cum habituali, exerceri debeat 
« perpetuo et inamovibiliter a vicario curato per Capitulum universum, 
« comprehenso archipresbytero, eligendo, et per Ordinarium confirmando 
« modo et forma inferius decernenda. 

« 2. Ut ad vicarium ipsum curatum spectet tantum administratio 
« Sacramentorum et quidquid memoratum actualis animarum curae 
« exercitium ei commissum stricte respicit: salvis et reservatis favore 
« Capituli ceteris iuribus et privilegiis etiam super huiusmodi exercitio 
«quae eidem Capitulo ut ecclesiae rectori debeantur; cetera vero iura 
«et privilegia eidem Capitulo uti ecclesiae rectori reservata sint et 
« remaneant. 

« 3. Ut archipresbyter pro tempore existens perpetuo exclusus sit 
«a praedicto officio vicarii curati, quin imo si et quoties vicarium 
«curatum ipsum ad archipresbyteratum assumi contigerit, eo ipso a 
« vicarii curati perpetui munere cessare debeat et censeatur, ac Capi- 
« tulum illico et immediate ad alterius in id muneris assumendi electio- 
« nem procedere valeat. 

« 4, Ut vicarius curatus praefatus eligi debeat per turnum e gre- 
« mio Capituli ipsius eadem prorsus ratione qua memoratis Literis Pii 
« Papae VIII praedecessoris constitutum fuerat, videlicet facta facul- 
« tate singulis Capitularibus optandi idem officium, incipiendo a priori 
« dignitario post archipresbyterum, et sic deinceps transeundo ad infe- 
« riores, ac postremo ad simplices canonicos, servato quoad istos ordine 
« antianitatis in possessione canonicatus. 

« 5. Ut sie electus examini Ordinarii subesse debeat, prout in prae- 
«fatis Literis etiam continetur. Quod tamen examen nedum super 
« scientia, sed etiam super ceteris qualitatibus a iure requisitis versari 
« debeat, ita ut ab eodem Ordinario nequeat ille confirmari nisi ad 
« formam sacrorum Canonum idoneus ab eo iudicatus fuit. 

«6. Ut quatenus nemo ex Capitularibus vicarii curati officium 
« assumere voluerit, vel nemo ad id muneris ab Ordinario, iuxta formam 
« superius praescriptam, fuerit approbatus, tune a Capitulo alius pre- 
« sbyter extra illius gremium, necessariis facultatibus praeditus et ab 
« Ordinario ut supra examinandus et approbandus, eligi queat. 

« 7. Et quoad reditus ex praefatae curae animarum exercitio pro- 
« venientes statutum fuit, ut ex reditibus huiusmodi tum certis tum 
« incertis trecenta annua scutata monetae Melitensis a quovis onere 
« prorsus immunia vicario curato loco congruae perpetuo assignata 
« remaneant, tributa eidem vicario potestate suos faciendi proventus ex 
« oblationibus quas vocant Paschalis benedictionis derivantes: residui 
« vero fructus, detracta annua pensione antiqua perpetua aliorum quin- 
« quaginta scutatorum monetae Melitensis parisque apostolicis Literis 
« eiusdem Pii Papae VII praedecessoris ad favorem pro tempore exi- 
« stentis rectoris parochialis ecclesiae Casalis Dingli praefatae Meliten. 

« dioecesis reservata reperitur, nec non dempta mercede pro duobus vice- 
« parochis ab ipso Capitulo deputandis, et ad eius nutum amovibilibus, 
«ac deducta denique eleemosyna Missarum pro populo, cedere debeant 
« favore dignitatum et canonicorum praefatorum, et inter eos distribui 
«ad formam earundem Literarum Pii Papae VIII praedecessoris ». 

Longo quadraginta et amplius annorum spatio, Capitulum inter et 
vicarium curatum concordia videtur extitisse. Sed tranquillitas ista 
anno 1902 desiit; cum, nescio quibus de causis, nova iurgia quoad curam 
animarum actualem rursus eruperunt. Proinde die 20 decembris anni 
eiusdem 1902 octo dubia sacrae Concilii Congregationi a litigantibus 
proposita sunt, ex quibus primum illud erat: « An iuxta Constitutiones 
« apostolicas, universa actualis animarum cura vicario curato competat 
« in casu? ». Cui responsum fuit: « Affirmative quoad exercitium ». 

Haec explicita Romanae Congregationis responsio animorum discor- 
diam compescere non valuit. Etenim nova quaestio a Capitulo proposita 
fuit curiae Melevitanae, nempe: « Cui ius competat missam exequialem 
« celebrandi praesente cadavere? ». Curia episcopalis respondit sub die 
3 februarii 1905: « Missam exequialem, praesente cadavere, celebrandam 
«a vicario curato ». 

Quinque post annos, eadem curia circa novum dubium a Capi- 
tulo propositum, nempe: « An ius benedicendi cadavera, praecinendi 
« antiphonam Exultabunt, viamque et horam determinare funeris dedu- 
« cendi, ad vicarium curatum pertineat, necne? » hance edixit sententiam 
sub die 28 iunii 1907: « lus benedicendi defuncti corpus, praecinendi 
« antiphonam Faultabunt, viam per quam deferendum est cadaver decla- 
« rare, horamque ad funus determinare. ad viearium curatum, audito 
« tamen Capitulo quoad horam, pertinere ». 

Capitulum huic sententiae non acquievit: sed ab ea penes S. Con- 
cilii Congregationem interposuit appellationem seu recursum, putans 
sibi debita, vi Pianae constitutionis anni 1850, quae a Melevitanae curiae 
decisione denegabantur. Appellatio nullis innixa iuridicis motivis, sed 
pure et simpliciter exhibita, a S. Concilii Congregatione sub formula: 
« Lectum », scilicet nullius valoris existimata, reiecta fuit. Attamen 
deinde, instante Capitulo, ae de communi advocatorum partium con- 
sensu, eadem appellatio rite exarata a S. Concilii Congregatione est 
recepta. Verum, cum eodem tempore pontiticia Constitutio Sapienti Con- 
silio in lucem prodiisset, praedicta appellatio ad sacrae Rotae Tribunal 
delata fuit, dubiis quae sequuntur propositis. nempe: 

1. An competat Capitulo ecelesiae collegiatae Civitatis Cospicua 
ius inchoandi exequias per intonationem Eanultabunt Domino, ius asper- 

gendi cadaver aqua benedicta, nec non horam et vias exequiarum desi- 
gnandi? 

2. An constet de re iudicata favore vicarii curati relate ad ius 
celebrandi missam exequialem, praesente cadavere ? 

3. An Capitulo supradicto competat idem ius ad missam exequialem, 
praesente cadavere? 

Et S. Rota per sententiam diei 28 iulii 1911 respondit: 

Ad 1. Negative in omnibus; sed haec iura competere vicario curato, 
audito tamen Capitulo quoad horam designandam. 

Ad 2. Negative. 

Ad 3. Negative, sed hoc ius competere vicario curato in casu. 

Adversus huius rotalis sententiae decisionem, Melevitanum Capi- 
tulum recursum promovit apud hoc supremum Signaturae apostolicae 
Tribunal ex capite nullitatis. 

Causa igitur funditus pertractata est in supremi Tribunalis ses- 
sione habita in aedibus Vaticanis die 26 iulii 1912, relatore Emo P. Dito 
Basilio Card. Pompilj, atque proposito dubio, scilicet: 

Sitne nulla Rotalis sententia in casu, et sitne locus eius circumscri- 
ptioni ? 

Emi ludices responderunt: 

Sententiam esse circumscribendam ad tramitem legis particularis, 
quae exercitium curae actualis in collegiata ecclesia B. Virginis Mariae 
Immaculatae civitatis « Cospicua» vicario curato perpetuo attributum 
moderatur: Bullae videlicet, Pii VIII sub die 25 septembris anni 1830. 
et Conventionis Ordinarii cum Capitulo per Bullam Pii IX sub die 
1* octobris anni 1850 approbatae et confirmatae; habita etiam ratione 
subsequentis observantiae. 

De expensis autem iudicialibus supremum idem Tribunal decrevit, 
eas inter partes esse compensandas. 

Atque ita editum est, pronunciatum, decretum, declaratum ac defi- 
nitive iudicatum; mandatumque ut haec definitiva sententia publici iuris 
fieret atque ab omnibus, ad quos spectet, executioni mandaretur, non 
solum etc., sed et omni, ete. 

Datum Romae ex aedibus sacri Tribunalis, die vigesima mensis 


augusti 1912. 


Nicolaus Marini, a Secretis. 


L. S. 
losephus Adv. Fornari, S. T. A. 

DIARIUM ROMANAE CURIAE 


S. CONGREGAZIONE DI PROPAGANDA FIDE. 


Con biglietto del Cardinal Prefetto di Propaganda, il Santo Padre si é 


degnato di nominare: 
27 Agosto 1912. — |} Rev. D. Bartolomeo Cattaneo, canonico della Catte- 


drale di Novara, Rettore del Collegio Urbano di Propaganda Fide. 


SEGRETERIA DI STATO. 
NOMINE. 


Con biglietto della Segreteria di Stato, il Santo Padre si é degnato di 
nominare : 


21 Agosto 1912. — |.’Emo Sig. Cardinale Gennaro Granito di Belmonte, 
Protettore dell’ Istituto delle Riparatrici del S. Cuore, di Napoli. 


Con Breve apostolico il Santo Padre si é degnato di nominare: 


Prelato Domestico di S. S.: 
19 Agosto 1912. —\\ Rev. D. Carlo Amieux, Vieario generale della diocesi 


di Guadalupa. 


ONORIFICENZE. 


Con Brevi apostolici il Santo Padre si é degnato di conferire le seguenti 


onorificenze : 


La Gran Croce dell’Ordine di S. Gregorio Magno, classe civile. 
19 Agosto 1912. — Al Sig. Conte Jaroslao de Thun-Hohenstein, dell’ar- 


chidiocesi di Olmiitz. 


Il Cavalierato dell’Ordine di S. Gregorio Maqno, classe civile: 


10 Agosto 1912. — Al Sig. Giuseppe Bachmair, di Monaco di Baviera. 

Il Cavalierato dell'Ordine di S. Gregorio Magno, classe militare: 
7 Agosto 1912. — Al Sig. Sigismondo Ranffy, Direttore della scuola 
Militare a Nagy-Varad in Ungheria. 
It Cavalierato dell’ Ordine di S. Silvestro Papa: 
17 Agosto 1912. — Al Sig. Casimiro Mottironi, di Roma. 


NECROLOGIO. 


20 Agosto 1912. — L’ Emo Sig. Cardinale Giuseppe Samassa, Arcivescovo 
di Agria (Erlau). 
26 Agosto. — Mons. Giuseppe Alves de Mariz, Vescovo di Braganza. 

